2010
Tapahtumia > Joulukuu

2. joulukuuta – Helsingin kaupungin liikennelaitos tilasi kiskokalustovalmistaja Transtech Oy:ltä 40 uutta raitiovaunua. Tilauksen arvioitiin turvaavan työllisyyden Kajaanissa sijaitsevalle tehtaalle kymmeneksi vuodeksi ja sen arvo oli 110 miljoonaa euroa.
2. joulukuuta – Venäläissyntyinen Belgiassa asuva Nikita Borisoglebski voitti järjestyksessä kymmenennen kansainvälisen Jean Sibelius -viulukilpailun. Toiseksi sijoittui suomalainen Petteri Iivonen.
2. joulukuuta – Kirjailija Mikko Rimminen sai Finlandia-palkinnon romaanistaan Nenäpäivä.
2. joulukuuta – Suomen eduskunta hyväksyi 740,7 miljoonan takuut ERVV:lle Irlannille myönnettävää lainaa varten. Koko oppositio vastusti lainoja ja yksi keskustan kansanedustaja.
2. joulukuuta – Kansainvälinen jalkapalloliitto FIFA myönsi jalkapallon vuoden 2018 MM-lopputurnauksen isännyyden Venäjälle.
2. joulukuuta – Israelissa syttyi tuhoisa metsäpalo.
3. joulukuuta – Japani ja Yhdysvallat aloittivat historiallisen, kaikkien aikojen suurimman yhteisen sotaharjoituksensa, joka järjestetään maiden välisen turvallisuussopimuksen 50-vuotisjuhlan kunniaksi.
4. joulukuuta – Kaksi ihmistä kuoli ja kymmeniä loukkaantui venäläisen matkustajakoneen epäonnistuneessa hätälaskussa Moskovan liepeillä. Dagestan Airlines ‑yhtiön Tupolev Tu-154 ‑kone oli hetkeä aiemmin noussut ilmaan Vnukovon lentoasemalta, kun kaksi sen kolmesta moottorista pysähtyi ja lentäjät päättivät laskeutua Domodedovon lentoasemalle. Kone suistui laskussa ulos kiitotieltä, törmäsi lentokentän rakennuksiin ja murskautui pahoin.
9. joulukuuta – Suomen Lentoemäntä- ja Stuerttiyhdistys SLSY:n noin 9 päivää kestänyt lakko päättyi työehtosopimusta koskeneeseen sovintoehdotukseen.
10. joulukuuta – Kroatian entinen pääministeri Ivo Sanader pidätettiin Itävallassa, jonne hän oli matkustanut edellisenä päivänä muutamia tunteja ennen parlamentin päätöstä poistaa hänen syytesuojansa.
11. joulukuuta – Tukholman pommi-isku: Itsemurhapommittaja räjäytti auton ja itsensä Tukholman Drottninggatanilla lauantaina viideltä iltapäivällä. Vain pommittaja Taimour Abdulwahab al-Abdaly sai surmansa ja kaksi ihmistä loukkaantui. Miehen kantamasta kuudesta putkipommista vain yksi räjähti.
14. joulukuuta – Silvio Berlusconin hallitus sai Italian parlamentin äänestyksessä luottamuslauseen vain kolmen äänen enemmistöllä. Äänestystulosta seurasivat rajut mellakat Roomassa.
17. joulukuuta – Tunisialainen korkeakoulutettu työtön Mohamed Bouazizi teki polttoitsemurhan Sidi Bouzidin kaupungissa, kun poliisi oli takavarikoinut lupien puutteessa hänen vihanneskärrynsä ja vaakansa. Tapaus johti pian mellakoihin, jotka levisivät koko maahan, ja johtivat maata parikymmentä vuotta hallinneen presidentti Zine el-Abidine Ben Alin maapakoon 14. tammikuuta.
18. joulukuuta – Saksan liittokansleri Angela Merkel myönsi ensimmäisen kerran julkisesti Saksan olevan sodassa Afganistanissa vieraillessaan maassa olevien saksalaisjoukkojen luona.
19. joulukuuta – Valko-Venäjän presidentti Aleksandr Lukašenko valittiin viidennelle virkakaudelle. Hänen ilmoitettiin saaneen noin 79 prosenttia annetuista äänistä. Jo vaalien aikana alkoivat maan pääkaupungissa Minskissä rajut mellakat, joissa loukkaantui mm. kaksi vaaleissa mukana olleista yhdeksästä oppositiopuolueiden ehdokkaista. Ulkomaiset tarkkailijat pitivät vaaleja demokratian kannalta monin tavoin puutteellisina.
21. joulukuuta – Metsäkonserni UPM ilmoitti ostavansa pahoin velkaantuneen Myllykoski Oyj:n.
23. joulukuuta – Kulttuurihistoriallisesti arvokas, 1830-luvulla rakennettu Soukanpohjan kartanon päärakennus tuhoutui tulipalossa Espoon Soukassa. Talossa asunut mies onnistui pääsemään ulos rakennuksesta viime hetkellä.
23. joulukuuta – Hong Kong -tavaratalo tuhoutui tulipalossa Vantaan Kuninkaalassa. Palo aiheutti miljoonien eurojen vahingot. Palosta levinnyt savu vaikeutti liikennettä Kehä III:lla.
26. joulukuuta – Raju lumimyrsky riehui Etelä- ja Lounais-Suomessa ja kyseinen myrsky aiheutti todella paljon lukuisia ulosajoja. Myrskyn jälkeen lumikinosten korkeus oli ajankohtaan nähden harvinaisen suuri. Kaksi ihmistä kuoli henkilöauton ja kuorma-auton törmäyksessä valtatie 4:llä Siikalatvan kunnassa.
29. joulukuuta – Tanskan poliisi pidätti neljä henkilöä epäiltyinä terrori-iskun suunnittelusta. Pidätetyistä kolme oli irakilais- ja tunisialaissyntyisiä Ruotsin kansalaisia ja yksi Tanskassa asunut irakilainen turvapaikanhakija. Heidän kerrottiin suunnitelleen mahdollisimman tuhoisaa iskua Jyllands-Posten -sanomalehden toimitaloon Kööpenhaminassa ja olleen yhteyksissä ääri-islamilaisiin järjestöihin. Lisäksi Ruotsin poliisi pidätti juttuun liittyen yhden henkilön Tukholmassa. Pidätettyjä henkilöitä ilmoitettiin pidetyn silmällä jo usean kuukauden ajan.
29. joulukuuta – Moskovalainen oikeusistuin määräsi entiselle öljymiljardöörille Mihail Hodorkovskille uuden 14 vuoden vankeustuomion. Hodorkovski ja Platon Lebedev todettiin samalla viikon alussa syyllisiksi öljyn varastamisesta 30 miljardin US-dollarin arvosta. Hodorkovski ja Lebedev pidätettiin alun perin 2003 ja tuomittiin 2005 veropetoksista. Eräät ulkomaiset poliitikot, kuten USA:n ulkoministeri Hillary Clinton ja Saksan Guido Westerwelle arvostelivat tuomiota. Venäjän ulkoministeriö tuomitsi yritykset painostaa oikeusjärjestelmää.
31. joulukuuta – Helsingin hovioikeus hylkäsi ruandalaissyntyisen pastorin François Bazaramban vaatimuksen häntä koskeneen oikeusjutun palauttamisesta käräjäoikeuden käsiteltäväksi. Porvoon käräjäoikeus oli kesällä tuominnut Bazaramban elinkautiseen vankeuteen osallisuudesta vuoden 1994 Ruandan kansanmurhaan.